གོང་གསལ་ཡིག་ཆ་འདི་ལས་ལུང་ཤར་ནིམཐའ་གཅིག་ཏུ་གསར་བརྗེར་དགག་བྱ་སྐྱོན་མཁན་ཞིག་བྱསཞེས་དང་།ཡང་ཁོ་རང་བྲུམ་པདང་ལུང་ཤར་གཉིས་དྲག་པོའི་ལས་འགུལ་དེར་མ་དགའ་བ་ཆེན་པོ་མཛདཞེས་བཤད་པར་བརྟག་དགོས་ཏེ།ལུང་ཤར་གྱིས་གསར་བརྗེའམ་དྲག་པོའི་ལས་འགུལ་དེར་དགག་བྱ་བྱེད་དོན་ནི།ཁོ་རང་ལས་འགུལ་དེར་རྩ་བ་ནས་མ་དགའ་བ་ཞིག་མ་ཡིན་པར་དེ་ལ་རྒྱུ་རྐྱེན་ལྐོག་གྱུར་པ་གཞན་ཞིག་ཡོད་པར་ངེས་ཏེ།ལུང་ཤར་གྱིས་དེ་སྔ་དམག་ཕོག་ས་ཁྲལ་གྱི་ཆེད་དུ་བཀྲ་ཤིས་ལྷུན་པོའི་དགོན་གཞུང་དང་ལྷག་པར་ཕོ་བྲང་རྒྱལ་མཚན་མཐོན་པོའི་ཕྱག་མཛོད་བར་དུ་འགལ་བ་ཆེན་པོ་བྱུང་སྟེ་ཕན་ཚུན་བར་ཁྱི་དང་ར་འཕྲད་པ་ལྟར་གྱུར་ཡོད།ཡིན་ན་ཡང་པཎ་ཆེན་སྐུ་ཕྲེང་དགུ་བའི་སྤྱན་གསལ་བློ་བཟང་གི་ལོ་རྒྱུས་མདོར་བསྡུསཞེས་པ་ལས།སྐབས་དེ་ཙམ་ན་ཏྰ་ལའི་སྐུ་ཕྲེང་བཅུ་གསུམ་པའི་ཞབས་ཞུ་སྐད་གྲགས་ཆེ་ཤོས་ཚ་རོང་ཟླ་བཟང་དགྲ་འདུལ་དང་།པཎ་ཆེན་རིན་པོ་ཆེའི་ཞབས་ཞུ་ཆེ་ཤོས་སྤྱན་གསལ་བློ་བཟང་ཡིན་ཞིང་།དེ་གཉིས་ལ་དམངས་ཀྱིས་ཟླ་བཟང་དགྲ་འདུལ་ལ་སྤྱན་གསལ་གནམ་གང་དང་།བློ་བཟང་ལ་སྤྱན་གསལ་བློ་བཟང་ཞེས་འབོད་ཀྱི་ཡོད་པ་རེད།སྤྱན་གསལ་བློ་བཟང་དང་སྤྱན་གསལ་གནམ་གང་གཉིས་ཆབ་སྲིད་ཀྱི་དབང་ཆ་བྱུང་སྟངས་ཕལ་ཆེར་འདྲ་བོ་ཡོད་ཅིང་།སྤྱན་གསལ་གཉིས་པོའི་དབར་བློ་དཀར་གྱི་འབྲེལ་བ་ཆེན་པོ་བྱུང་གཤིས་ཁོང་གཉིས་དབུས་གཙང་སོ་སོར་འགྲོ་འོང་སྐབས་ལག་རྟགས་སྤྲོད་རེས་དང་།ཐུགས་སྤྲོ་གཏོང་བ་སོགས་མཛའ་གྲོགས་ཀྱི་མཐུན་ལམ་ཡོད་སྟབས་ཏྰ་ལའི་སྐུ་ཕྲེང་བཅུ་གསུམ་པས་སྤྱན་བློར་ཡང་མཉེས་པོ་གནང་གི་ཡོདཅེས་འཁོད་པ་བཞིན་ཟླ་བཟང་དགྲ་འདུལ་དང་བཀྲ་ཤིས་ལྷུན་པོའི་སྤྱན་གསལ་བློ་བཟང་གཉིས་སྔར་ནས་མཐུན་ལམ་དང་འབྲེལ་འདྲིས་ཡག་པོ་ཡོད་ཅིང་།ཕྱིས་སུ་ཡང་འབྲེལ་ལམ་དེ་མུ་མཐུད་དུ་རྒྱུན་བསྐྱངས་པས།ལུང་ཤར་དང་སྤྱན་གསལ་བློ་བཟང་དབར་འགལ་བ་ཆེན་པོ་ཡོད་སྟབས་སྣང་ཚུལ་དེ་ལུང་ཤར་གྱི་མིག་ལམ་ལ་མ་རན་ཞིང་བློར་ཧ་ཅང་མ་བབས་པས་ད་གཟོད་ཟླ་བཟང་དགྲ་འདུལ་ནི་ལུང་ཤར་གྱི་མིག་ནང་གི་ཚེར་མ་ལྟ་བུར་གྱུར་ཅིང་།དེ་ལ་བརྟེན་ནས་ཟླ་བཟང་དགྲ་འདུལ་གྱི་བྱ་བཞག་གང་ཅིའི་ཐད་ལ་འགོག་རྐྱེན་ཅི་རིགས་བཟོས་པ་ཞིག་ཡིན་པ་ལས།ལུང་ཤར་ནི་དམག་དཔོན་རྒྱ་སྐྱེད་དང་འཛུགས་སྐྲུན་སོགས་ལུགས་སྒྱུར་གྱི་བྱ་བཞག་ལ་མ་དགའ་བ་ཞིག་ལར་ནས་མ་ཡིན་སྙམ།གལ་ཏེ་ལུང་ཤར་ལུགས་སྒྱུར་ལ་མི་དགའ་བ་ཞིག་ཡིན་ན་ཁོས་ཕྱིས་སུ་སྐྱིད་ཕྱོགས་ཀུན་མཐུནཞེས་པའི་གསང་བའི་རྩ་འཛུག་བཙུགས་ནས་བོད་གཞུང་གི་ལམ་ལུགས་སྐོར་ཞིག་ལ་སྒྱུར་བཅོས་བྱ་འདོད་ཀྱི་ཀུན་སློང་དང་ལག་ལེན་སོགས་ཀྱང་འབྱུང་རྐྱེན་མེད་པར་འགྱུར་བས་སོ་སྙམ།